FI Euroopan unionin virallinen lehti L 328/50

KOMISSION ASETUS (EY) N:o 1892/2004,

annettu 29 päivänä lokakuuta 2004,

vuotta 2005 koskevista siirtymätoimenpiteistä banaanien yhteisöön tuonnin osalta Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisen johdosta

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymissopimuksen,

ottaa huomioon Tšekin, Viron, Kyproksen, Latvian, Liettuan, Unkarin, Maltan, Puolan, Slovenian ja Slovakian liittymisasiakirjan ja erityisesti sen 41 artiklan ensimmäisen alakohdan,

ottaa huomioon banaanialan yhteisestä markkinajärjestelystä 13 päivänä helmikuuta 1993 annetun neuvoston asetuksen (ETY) N:o 404/93 (1),

sekä katsoo seuraavaa:

(1) Komission asetuksessa (EY) N:o 896/2001 (2) vahvistetaan asetuksen (ETY) N:o 404/93 soveltamista koskevat yksityiskohtaiset säännöt banaanien tuontia yhteisöön koskevan menettelyn osalta.

(2) Huhtikuun 28 päivänä 2004 annetussa komission asetuksessa (EY) N:o 838/2004 (3) vahvistetaan 1 päivän toukokuuta ja 31 päivän joulukuuta 2004 väliseksi ajaksi tarvittavat siirtymätoimenpiteet, joilla helpotetaan siirtymistä uusissa jäsenvaltioissa ennen liittymistä käytössä olevista järjestelmistä banaanialan yhteisestä markkinajärjestelystä johtuvaan tuontijärjestelmään. Erityisesti uusien jäsenvaltioiden markkinoiden hankintojen turvaamiseksi mainitussa asetuksessa vahvistetaan väliaikaisesti asetuksen (ETY) N:o 404/93 18 artiklan 1 kohdassa avattujen kaikista kolmansista maista peräisin olevien tuotteiden kiintiöiden lisäksi samoilla tariffiedellytyksillä 1 päivän toukokuuta ja 31 päivän joulukuuta 2004 välisenä aikana tuotava lisämäärä.

(3) Jotta helpotettaisiin uusien jäsenvaltioiden siirtymistä yhteisen markkinajärjestelyn mukaisen järjestelmän soveltamiseen ja jotta voitaisiin asetuksen (ETY) N:o 404/93 16 artiklan mukaisesti siirtyä yksinomaan tariffeihin perustuvan tuontijärjestelmän soveltamiseen viimeistään 1 päivänä tammikuuta 2006, siirtymätoimenpiteitä olisi vahvistettava myös vuodeksi 2005.

(4) Erityisesti uusien jäsenvaltioiden markkinoiden hankintojen turvaamiseksi olisi asetuksen (ETY) N:o 404/93 18 artiklan 1 kohdassa avattujen kaikista kolmansista maista peräisin olevien tuotteiden kiintiöiden lisäksi vahvistettava samoilla tariffiedellytyksillä tuotava lisämäärä. Vahvistaminen on tehtävä väliaikaisesti, eikä sillä voi olla vaikutusta uusien jäsenten liittymisen seurauksena Maailman kauppajärjestössä (WTO) käytävien neuvottelujen tuloksiin. Se olisi myös tehtävä siten, ettei suljeta pois mahdollisuutta korottaa vahvistettua määrää tarvittaessa, jos se on kysynnästä johtuen perusteltua.

(5) Tätä lisämäärää olisi hallinnoitava käyttäen asetuksessa (EY) N:o 896/2001 säädettyjä tariffikiintiöiden hallinnointimekanismeja ja -välineitä. Lisämäärän siirtymäluonteisuudesta johtuen sitä olisi kuitenkin hallinnoitava tariffikiintiöistä erillään.

(6) Asetuksessa (EY) N:o 896/2001 säädettyjen mekanismien mukaisesti lisämäärä olisi jaettava mainitun asetuksen 2 artiklassa vahvistettujen kahden toimijaluokan kesken, ja olisi annettava säännökset kunkin perinteisen toimijan erityisen viitemäärän ja kullekin ei-perinteiselle toimijalle myönnettävän erityismäärän vahvistamisesta. On syytä muistuttaa, että edellä mainittu jako ja viitemäärien ja erityismäärien vahvistaminen koskevat toimijoita, jotka liittymistä edeltäneinä vuosina ovat toimittaneet banaaneja uusien jäsenvaltioiden markkinoille.

(7) Perinteisten toimijoiden viitemäärien vahvistamiseksi vaikuttaa perustellulta säilyttää asetuksen (EY) N:o 838/2004 6 artiklan 1 kohdassa vahvistettu vuosista 2000, 2001 ja 2002 koostuva kolmivuotinen viitekausi sekä ottaa huomioon kunkin, vuonna 2004 vahvistettujen siirtymätoimenpiteiden mukaisesti rekisteröidyn perinteisen toimijan kyseisellä kaudella toteuttaman ensisijaisen tuonnin keskiarvo toimivaltaisten viranomaisten tekemien tarkastusten perusteella. Annettavien säännösten avulla on voitava kuitenkin ottaa huomioon vuonna 2004 rekisteröimättömien perinteisten toimijoiden jättämät hakemukset sikäli kuin nämä hakemukset täyttävät kyseisten toimijoiden rekisteröinnin osalta komission asetuksessa (EY) N:o 414/2004 (4) ja asetuksessa (EY) N:o 838/2004 vahvistetut edellytykset erityisesti ensisijaisen tuonnin määritelmän ja niiden todisteiden osalta, joiden mukaan kyseiset toimijat ovat toimittaneet banaaneja uusiin jäsenvaltioihin kyseisen kauden aikana.

(8) Uusien ei-perinteisten toimijoiden osalta on perusteltua säätää, että tällaiset toimijat on rekisteröitävä asetuksen (EY) N:o 896/2001 6, 7 ja 8 artiklan säännösten mukaisesti sen vuoksi, että ne ovat harjoittaneet banaanien kaupallista tuontia jonain vuonna kaudella 2002–2004.

(9) Tämän käytettävissä olevan määrän hallinnoimiseksi on syytä vahvistaa jäsenvaltioiden ilmoittamiin määriin sovellettavat mukautuskertoimet.

(10) Markkinoiden tarpeet tyydyttävän toimittamisen ja erityisesti uusiin jäsenvaltioihin tapahtuvan tuonnin jatkuvuuden turvaamiseksi siirtymätoimenpiteiden osana olisi säädettävä todistusten antamisesta banaanien vapaaseen liikkeeseen luovuttamiseksi uusissa jäsenvaltioissa. Asetetut vakuudet vapautetaan suhteessa uusissa jäsenvaltioissa vapaaseen liikkeeseen luovutettuihin määriin.

(11) Tässä asetuksessa säädetyt toimenpiteet ovat banaanin hallintokomitean lausunnon mukaiset,

ON ANTANUT TÄMÄN ASETUKSEN:

1 artikla

Määritelmät

Tässä asetuksessa tarkoitetaan:

a) ”viidentoista jäsenvaltion yhteisöllä” yhteisöä sen 30 päivän huhtikuuta 2004 mukaisessa kokoonpanossa;

b) ”uusilla jäsenvaltioilla” Tšekkiä, Viroa, Kyprosta, Latviaa, Liettuaa, Unkaria, Maltaa, Puolaa, Sloveniaa, ja Slovakiaa,

c) ”laajentuneella yhteisöllä” yhteisöä sen 1 päivän toukokuuta 2004 mukaisessa kokoonpanossa;

d) ”ensisijaisella tuonnilla” asetuksen (EY) N:o 896/2001 3 artiklan 1 kohdan ensimmäisessä alakohdassa määriteltyä taloudellista toimintaa, jonka tavoitteena on myynti yhdessä tai useammassa uudessa jäsenvaltiossa;

e) ”vähimmäismäärällä” asetuksen (EY) N:o 896/2001 3 artiklan 1 kohdan kolmannessa alakohdassa määriteltyä vähimmäismäärää, joka on vahvistettu ottaen huomioon uusien jäsenvaltioiden markkinoille toimitettavien banaanien ensisijainen tuonti kokonaisuudessaan;

f) ”toimivaltaisilla viranomaisilla” asetuksen (EY) N:o 896/2001 liitteessä lueteltuja toimivaltaisia viranomaisia.

2 artikla

Tämän asetuksen tarkoitus

Tämän asetuksen tarkoituksena on vahvistaa vuodeksi 2005 siirtymätoimenpiteet, joilla helpotetaan siirtymistä uusissa jäsenvaltioissa ennen niiden liittymistä viidentoista jäsenvaltion yhteisöön käytössä olleista järjestelmistä asetuksessa (ETY) N:o 404/93 ja asetuksessa (EY) N:o 896/2001 vahvistettuun tuontitariffikiintiöjärjestelmään.

Asetuksen (EY) N:o 896/2001 säännöksiä sovelletaan, jollei tämän asetuksen säännöksistä muuta johdu.

3 artikla

Lisämäärä

1. Määrä, joka on käytettävissä banaanien tuomiseksi uusiin jäsenvaltioihin vuonna 2005, on nettopainona ilmaistuna 460 000 tonnia.

Tämä määrä on käytettävissä asetuksen (ETY) N:o 404/93 18 artiklan 1 kohdassa tarkoitetuista maista peräisin olevien tuotteiden tuomiseksi.

Tämän määrän rajoissa tuonnissa kannetaan mainitun asetuksen 18 artiklan 2 kohdassa vahvistettua tullia.

2. Edellä 1 kohdassa vahvistettua määrää voidaan korottaa, jos uusissa jäsenvaltioissa todettu kysyntä kasvaa.

4 artikla

Oikeus lisämäärään

1. Oikeus 3 artiklassa vahvistettuun lisämäärään myönnetään perinteisille toimijoille ja ei-perinteisille toimijoille, jotka ovat sijoittautuneet laajentuneeseen yhteisöön ja jotka täyttävät tapauksen mukaan 5 tai 6 artiklassa vahvistetut edellytykset.

2. Määrä voi perinteisten toimijoiden osalta olla enintään 381 800 tonnia ja ei perinteisten toimijoiden osalta enintään 78 200 tonnia.

5 artikla

Perinteisten toimijoiden erityinen viitemäärä vuodeksi 2005

1. Kunkin, asetuksen (EY) N:o 838/2004 6 artiklan 1 kohdassa tarkoitetun ja mainitun asetuksen mukaisesti rekisteröidyn perinteisen toimijan erityinen viitemäärä vuodeksi 2005 vahvistetaan toimijan viimeistään 12 päivänä marraskuuta 2004 esittämästä kirjallisesta hakemuksesta kolmivuotiskauden 2000–2002 aikana harjoitetun banaanien sellaisen ensisijaisen tuonnin keskiarvon perusteella, joka vahvistetaan asetuksen (EY) N:o 414/2004 6 artiklan 2 kohdassa ja 4 kohdan ensimmäisessä alakohdassa tarkoitetuilla todisteilla, sanotun kuitenkaan rajoittamatta 4 kohdan soveltamista.

2. Toimijan, jota ei ole rekisteröity asetuksen (EY) N:o 838/2004 mukaisesti ja joka täyttää mainitun asetuksen 6 artiklan 1 kohdassa vahvistetut edellytykset, on osoitettava valitsemansa jäsenvaltion toimivaltaisille viranomaisille erityistä viitemäärää koskeva kirjallinen hakemus vuodelle 2005. Tällaisessa hakemuksessa, joka on jätettävä viimeistään 12 päivänä marraskuuta 2004, on ilmoitettava:

a) vuosina 2000, 2001 ja 2002 harjoitetun banaanien ensisijaisen tuonnin vuosittaiset määrät, jotka on luovutettu vapaaseen liikkeeseen uusissa jäsenvaltioissa; ja

b) vapaaseen liikkeeseen uusissa jäsenvaltioissa vastaavasti luovutetut määrät kultakin mainitulta kolmelta vuodelta.

Tähän hakemukseen on hylkäämisen uhalla liitettävä asetuksen (EY) N:o 414/2004 6 artiklan 2 ja 4 kohdan ensimmäisessä alakohdassa tarkoitetut todisteet.

Toimivaltaisten viranomaisten on annettava erityinen viitemäärä, joka perustuu harjoitetun ensisijaisen tuonnin määrään yllä mainittuna aikana.

3. Jäsenvaltioiden on ilmoitettava komissiolle viimeistään 26 päivänä marraskuuta 2004 perinteisten toimijoiden 1 ja 2 kohdan mukaisesti vahvistetut erityiset viitemäärät.

4. Komissio vahvistaa 3 kohdan mukaisesti annetut ilmoitukset huomioon ottaen ja 4 artiklan 2 kohdassa vahvistetun käytettävissä olevan määrän mukaisesti tarvittaessa mukautuskertoimen, jota sovelletaan kunkin perinteisen toimijan erityiseen viitemäärään.

5. Toimivaltaisten viranomaisten on ilmoitettava kullekin toimijalle viimeistään 10 päivänä joulukuuta 2004 tämän erityinen viitemäärä, jota on mukautettu tarvittaessa 4 kohdassa tarkoitetulla mukautuskertoimella.

6 artikla

Ei-perinteisten toimijoiden erityismäärä

1. Toimijat, jotka täyttävät asetuksen (EY) N:o 896/2001 6 artiklassa säädetyt edellytykset ja jotka ovat jonain vuosista 2002, 2003 ja 2004 harjoittaneet kaupallista toimintaa tuomalla yhteen tai useampaan uuteen jäsenvaltioon CN-koodiin 0803 00 19 kuuluvia tuoreita banaaneja tullausarvoltaan vähintään 1 200 000 euron määrän, voivat jättää valitsemassaan jäsenvaltiossa rekisteröintihakemuksen tuontitodistusten myöntämiseksi lisämäärän mukaisesti.

Rekisteröintihakemukseen on liitettävä asetuksen (EY) N:o 896/2001 7 artiklan 2 kohdassa mainitut todisteasiakirjat.

2. Jotta rekisteröintiä voitaisiin jatkaa, asetuksen (EY) N:o 838/2004 mukaisesti vuonna 2004 rekisteröidyn ei-perinteisen toimijan on esitettävä rekisteröintijäsenvaltion toimivaltaisille viranomaisille todisteet siitä, että kyseinen toimija on tosiasiallisesti tuonut omaan lukuunsa vähintään 50 prosenttia toimijalle 1 päivän toukokuuta ja 31 päivän joulukuuta 2004 väliseksi kaudeksi myönnetystä määrästä.

Rekisteröinnin jatkohakemukseen on hylkäämisen uhalla liitettävä jäljennös käytetyistä tuontitodistuksista ja todisteet tuontia koskevien tullimuodollisuuksien täyttymispäivänä voimassa olleiden tullien maksamisesta.

3. Toimijan on tapauksen mukaan osoitettava rekisteröintihakemus tai rekisteröintinsä jatkohakemus valitsemansa jäsenvaltion toimivaltaisille viranomaisille.

Rekisteröintihakemukseen tai rekisteröinnin jatkohakemukseen on hylkäämisen uhalla liitettävä erityismäärää koskeva hakemus sekä todisteet asetuksen (EY) N:o 896/2001 8 artiklan 1 kohdassa tarkoitetun vakuuden asettamisesta.

Erityismäärää koskeva hakemus saa hylkäämisen uhalla koskea enintään 12,5:tä prosenttia 4 artiklan 2 kohdassa vahvistetusta ei-perinteisille toimijoille myönnettävästä kokonaismäärästä.

Hakemus on jätettävä viimeistään 12 päivänä marraskuuta 2004.

4. Toimivaltaisten viranomaisten on viimeistään 26 päivänä marraskuuta 2004 ilmoitettava komissiolle:

— ei-perinteisten toimijoiden jättämien erityismäärää koskevien hakemusten kattama kokonaismäärä,

— luettelo rekisteröintihakemuksen ja rekisteröinnin jatkohakemuksen jättäneistä toimijoista sekä silloin, kun on kyse rekisteröinnin jatkamisesta, käytettyjen ja myönnettyjen todistusten ja tarvittaessa todistusotteiden numero.

5. Komissio vahvistaa 4 kohdan mukaisesti annetut ilmoitukset huomioon ottaen ja 4 artiklan 2 kohdassa vahvistetun määrän mukaisesti tarvittaessa mukautuskertoimen, jota sovelletaan kunkin ei-perinteisen toimijan erityismäärää koskevaan hakemukseen.

6. Toimivaltaisten viranomaisten on ilmoitettava kullekin ei-perinteiselle toimijalle tämän erityismäärä viimeistään 10 päivänä joulukuuta 2004.

7 artikla

Tuontitodistusten myöntämistä koskevat yksityiskohtaiset säännöt

1. Tuontitodistukset, jäljempänä ’siirtymäkauden todistukset’, annetaan ainoastaan banaanien luovuttamiseksi vapaaseen liikkeeseen jossakin uudessa jäsenvaltiossa.

2. Todistushakemuksissa on oltava maininta ”siirtymäkauden todistus” ja tapauksesta riippuen joko maininta ”perinteinen toimija” tai ”ei-perinteinen toimija” sekä maininta ”Asetus (EY) N:o 1892/2004. Todistus on voimassa ainoastaan uudessa jäsenvaltiossa”.

Nämä maininnat on toistettava todistuksen 20 kohdassa.

8 artikla

Tuontitodistushakemusten jättäminen ja tuontitodistusten myöntäminen vuoden 2005 ensimmäiseksi vuosineljännekseksi

1. Poiketen siitä, mitä asetuksen (EY) N:o 896/2001 15 artiklassa säädetään, todistushakemukset on vuoden 2005 ensimmäisen vuosineljänneksen osalta jätettävä viimeistään 17 päivänä joulukuuta 2004.

2. Toimijan jättämät todistushakemukset saavat hylkäämisen uhalla yhteensä koskea määrää, joka on enintään:

a) 27 prosenttia perinteiselle toimijalle 5 artiklan 5 kohdan mukaisesti ilmoitetusta erityisestä viitemäärästä;

b) 27 prosenttia ei-perinteiselle toimijalle 6 artiklan 6 kohdan mukaisesti ilmoitetusta erityismäärästä.

Kansallisten toimivaltaisten viranomaisten on myönnettävä tuontitodistukset viipymättä.

3. Tämän artiklan mukaisesti myönnettyjen tuontitodistusten voimassaoloaika alkaa niiden todellisena antamispäivänä ja päättyy 7 päivänä huhtikuuta 2005.

9 artikla

Vakuuksien vapauttaminen

1. Asetuksen (EY) N:o 896/2001 24 artiklassa säädetty perinteisten toimijoiden tuontitodistukseen liittyvä vakuus vapautetaan suhteessa uudessa jäsenvaltiossa vapaaseen liikkeeseen luovutettuihin määriin.

2. Asetuksen (EY) N:o 896/2001 8 artiklan 2 kohdassa säädetty ei-perinteisten toimijoiden määrään liittyvä vakuus vapautetaan asteittain suhteessa tosiasiallisesti uudessa jäsenvaltiossa edellä mainitussa artiklassa vahvistetuin edellytyksin vapaaseen liikkeeseen luovutettuihin määriin.

10 artikla

Uudelleenjakoa koskevat todistukset

Poiketen siitä, mitä asetuksen (EY) N:o 896/2001 19 artiklassa säädetään,

1) siirtymäkauden todistuksen käyttämättömät määrät on pyynnöstä jaettava uudelleen samalle toimijalle, joka voi tapauksesta riippuen olla kyseisen todistuksen haltija tai siirronsaaja, myöhemmällä kaudella käytettäviksi. Uudelleenjako tehdään banaanien tuomiseksi lisämäärän rajoissa;

2) uudelleenjakoa koskevan todistushakemuksen ja todistuksen 20 kohdassa on oltava maininta ”uudelleenjakoa koskeva todistus” ja tapauksesta riippuen joko maininta ”perinteinen toimija” tai ”ei-perinteinen toimija” sekä maininta ”Asetuksen (EY) N:o 1892/2004 10 artikla. Todistus on voimassa ainoastaan uudessa jäsenvaltiossa”.

11 artikla

Siirtymäkauden todistusten siirto

Siirtymäkauden todistuksista johtuvat oikeudet voidaan siirtää vain yhdelle siirronsaajalle lisämäärän rajoissa.

Siirto voi tapahtua ainoastaan:

— edellä 5 artiklassa tarkoitettujen perinteisten toimijoiden välillä,

— siten, että 5 artiklassa tarkoitettu perinteinen toimija siirtää oikeutensa 6 artiklassa tarkoitetulle ei-perinteiselle toimijalle,

— edellä 6 artiklassa tarkoitettujen ei-perinteisten toimijoiden välillä.

12 artikla

Voimaantulo

Tämä asetus tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 29 päivänä lokakuuta 2004. Komission puolesta Franz FISCHLER Komission jäsen

(1) EYVL L 47, 25.2.1993, s. 1. Asetus sellaisena kuin se on viimeksi muutettuna vuoden 2003 liittymisasiakirjalla.

(2) EYVL L 126, 8.5.2001, s. 6. Asetus sellaisena kuin se on viimeksi muutettuna asetuksella (EY) N:o 838/2004 (EUVL L 127, 29.4.2004, s. 52).

(3) EUVL L 127, 29.4.2004, s. 52. Asetus sellaisena kuin se on muutettuna asetuksella (EY) N:o 1260/2004 (EUVL L 239, 9.7.2004, s. 16).

(4) EUVL L 68, 6.3.2004, s. 64. Asetus sellaisena kuin se on muutettuna asetuksella (EY) N:o 689/2004 (EUVL L 106, 15.4.2004, s. 17).